SKRIFTLIG FORESPØRGSEL E-0069/03

af Erik Meijer (GUE/NGL) til Kommissionen

(23. januar 2003)

Om: Betaling af støtte til fabrikker, som forarbejder landbrugsprodukter, i stedet for direkte støtte til landmænd

1. Udbetaler Kommissionen en del af støtten som et led i den fælles landbrugspolitik til den industri, der forarbejder landbrugsprodukter, især til fabrikker, som fremstiller kartoffelstivelse, som f.eks. Avebe i Nederlandene?

2. Hvilke overvejelser har man gjort sig for ikke at betale denne støtte direkte til de landmænd, som dyrker kartoflerne, men til industrien, som derefter kan foretage disse betalinger til landmændene alt efter, hvilke mængder kartofler der leveres?

3. Hvorfor har landmænd, som dyrker kartofler, hidtil ikke været berettiget til direkte støtte?

4. Med hvilken begrundelse havde Kommissionen oprindelig til hensigt at standse betalingerne til industrien ved begyndelsen af 2004 som et led i en godtgørelse for de lave priser på landbrugsprodukter?

5. Hvad er nu årsagerne til dens ændrede planer om indførelse af et blandet system, hvor disse betalinger for halvdelens vedkommende foretages til industrien og for den anden halvdels vedkommende til landmændene?

6. Hvilke fordele og ulemper medfører de forskellige muligheder for landmændene?

7. Hvilke fordele og ulemper medfører de forskellige muligheder for industrien?

8. Hvorledes undgår Kommissionen, at ordningen tager form af statsstøtte på EU-plan til industrien, hvor den i andre tilfælde er imod en sådan form for statsstøtte?

Kilde: Det nederlandske tidsskrift de Volkskrant af 7.1.2003.

Svar afgivet på Kommissionens vegne af Franz Fischler

(26. februar 2003)

1. til 3. Kartoffelstivelse er en direkte konkurrent til kornstivelse. Rådet har indført samme foranstaltninger for kornsektoren og sektoren for kartofler til stivelsesproduktion.

Direkte betaling til kartofler til stivelsesproduktion indgår i den fælles markedsordning for korn, omfattet af Rådets forordning (EØF) nr. 1766/92(1). Støtten betales til producenterne af kartofler til stivelsesproduktion og kan eventuelt afhængigt af de nationale bestemmelser gå gennem forarbejdningsindustrien.

For at kompensere for visse strukturbestemte ulemper i forhold til producenter af kornstivelse modtager kartoffelstivelsesvirksomheder i medfør af Rådets forordning (EF) nr. 1868/94(2) en præmie for stivelsesproduktion inden for deres kvote.

4. og 5. I juli 2002 fremlagde Kommissionen sine retningslinjer for en reform(3), hvor den foreslår en enkeltbetaling per bedrift uafhængigt af produktionen (frakobling). Efter at have hørt fagkredse har det vist sig, at en fuldstændig frakobling af den direkte støtte kunne have været til skade for stivelsesindustrien. Disse forhold har betydet, at Kommissionens forslag til reform af den fælles landbrugspolitik udsigter på langt sigt for et bæredygtigt landbrug(4) omfatter såkaldte frakoblingsforanstaltninger, men en del af støtten skal dog fortsat være knyttet til produktionen.

6. og 7. En fuldstændig frakobling af den direkte støtte til kartofler til stivelsesproduktion giver producenten frihed til at dyrke ethvert landbrugsprodukt inden for rammerne af ordningen med en enkeltbetaling per bedrift; med dette system er der en risiko for en kraftig nedgang i dyrkningen af disse kartofler, fordi producenten kan gå over til mindre krævende afgrøder, både i henseende til investeringer og arbejdstid, f.eks. korn, hvilket vil betyde, at der opstår en mangel på råvarer til forarbejdningsindustrien.

En delvis frakobling som foreslået af Kommissionen gør det muligt for producenten at vælge sine afgrøder, samtidig med at det fortsat er interessant at dyrke kartofler til stivelsesproduktion, og man sikrer neutrale budgetomkostninger.

8. Denne ordning er rettet mod landbrugsproducenter og er ikke en form for statsstøtte i den betydning, dette ord anvendes i EU-regelværket.

(1) Rådets forordning (EØF) NR. 1766/92 af 30. juni 1992 om den fælles markedsordning for korn, EFT L 181 af 1.7.1992.

(2) Rådets forordning (EØF) nr. 1868/94 af 27. juli 1994 om en kvoteordning for produktionen af kartoffelstivelse, EFT L 197 af 30.7.1994.

(3) KOM(2002) 394 endelig udg.

(4) KOM(2003) 23 endelig udg.